**Σκοπός**

Η χειραγώγηση των αθλητικών αγώνων είναι μία από τις μεγαλύτερες απειλές για τον αθλητισμό και τις αξίες που πρεσβεύει. Η εμπειρία των τελευταίων δεκαετιών έδειξε ότι στη μάχη απέναντι στη χειραγώγηση των αθλητικών αγώνων το αθλητικό κίνημα δεν μπορεί να ανταπεξέλθει μόνο του. Λόγω του μεγέθους και των επεκτάσεων του προβλήματος, είναι αναγκαία η συνεργασία των αθλητικών οργανισμών με κυβερνητικούς οργανισμούς που ειδικεύονται σε αντίστοιχα θέματα.

Ανταποκρινόμενη στην ανάγκη αντιμετώπισης του φαινομένου, η Σύμβαση του Συμβουλίου της Ευρώπης για τη χειραγώγηση των αθλητικών αγώνων (Σύμβαση Macolin) δημιουργεί το πλαίσιο συνεργασίας και συντονισμού που απαιτείται σε εθνικό και διεθνές επίπεδο, ώστε η αντιμετώπιση της χειραγώγησης των αθλητικών αγώνων να γίνει πιο αποτελεσματική.

Η Εθνική Πλατφόρμα Αθλητικής Ακεραιότητας (Ε.Π.ΑΘΛ.Α.) που απορρέει από το άρθρο 13 της Σύμβασης του Συμβουλίου της Ευρώπης για τη Χειραγώγηση των Αθλητικών Διοργανώσεων (Σύμβαση Magglingen/Macolin) αποτελεί το βασικότερο εργαλείο εφαρμογής της εν λόγω Σύμβασης. Σκοπός της είναι ο εθνικός συντονισμός των αρμόδιων φορέων και η διεθνής συνεργασία. Πιο συγκεκριμένα η Ε.Π.ΑΘΛ.Α.:

1. Λειτουργεί ως κόμβος συλλογής πληροφοριών ενάντια στη χειραγώγηση των αθλητικών αγώνων και διαβίβασης των πληροφοριών αυτών στις αρμόδιες αρχές και οργανισμούς.
2. Συντονίζει τις δράσεις ενάντια στη χειραγώγηση των αθλητικών αγώνων περιλαμβανομένων και προγραμμάτων εκπαίδευσης και ευαισθητοποίησης.
3. Λαμβάνει, συγκεντρώνει και αναλύει πληροφορίες για παράτυπα ή ύποπτα στοιχήματα σε αθλητικούς αγώνες που πραγματοποιούνται στην ελληνική επικράτεια και, κατά περίπτωση, όπου είναι απαραίτητο, εκδίδει προειδοποιήσεις.
4. Διαβιβάζει προς τις δημόσιες αρχές ή τους αθλητικούς οργανισμούς ή τους φορείς εκμετάλλευσης αθλητικού στοιχήματος πληροφορίες για πιθανές παραβιάσεις νόμων ή αθλητικών κανονισμών που αναφέρονται στη Σύμβαση.
5. Συνεργάζεται με όλους τους οργανισμούς και τις αρμόδιες αρχές σε εθνικό και διεθνές επίπεδο, περιλαμβανομένων των εθνικών πλατφορμών άλλων κρατών.